Γνωμοδότηση της Επιτροπής των Περιφερειών με θέμα "Ανακοίνωση της Επιτροπής - Πράσινη Βίβλος για το μέλλον της κοινής αλιευτικής πολιτικής"

(2002/C 107/15)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την ανακοίνωση της επιτροπής με τίτλο: "Πράσινης Βίβλος για το μέλλον της κοινής αλιευτικής πολιτικής" (COM(2001) 135 τελικό)·

έχοντας υπόψη την απόφαση της Ευρωπαϊκής Επιτροπής της 22ας Μαρτίου 2001, να ζητήσει, με βάση το άρθρο 265, εδάφιο 1, της Συνθήκης ΕΟΚ τη γνωμοδότηση της Επιτροπής των Περιφερειών σχετικά με το θέμα αυτό·

έχοντας υπόψη την απόφαση του Προεδρείου της 10ης Μαΐου 2001 να αναθέσει στην επιτροπή 2 "γεωργία, ανάπτυξη της υπαίθρου, αλιεία", την προετοιμασία των σχετικών εργασιών·

έχοντας υπόψη τη Συνθήκη περί ιδρύσεως της Ευρωπαϊκής Κοινότητας και ιδιαίτερα τα άρθρα 33, 34, 153 και 174·

έχοντας υπόψη το σχέδιο γνωμοδότησης (CdR 153/2001 rev.) που υιοθέτησε η επιτροπή 2 στις 3 Ιουλίου 2001 με εισηγητές τους κ.κ. ο κ. von Plaskow, Υφυπουργό του κρατιδίου Schleswig-Holstein, αρμόδιο για θέματα χωροταξίας, γεωργίας, διατροφής και τουρισμού (D, PSE) και τον κ. Van Gelder, βασιλικό επίτροπο της επαρχίας της Ζηλανδίας (NL, PPE)·

Κατά την 41η σύνοδο ολομέλειας στις 14 και 15 Νοεμβρίου 2001 (συνεδρίαση της 14ης Νοεμβρίου) υιοθέτησε την ακόλουθη γνωμοδότηση.

Λαμβάνοντας υπόψη

1. Η αλιεία καθώς και οι συναφείς οικονομικοί τομείς έχουν ιδιαίτερη σημασία, κυρίως για τις παράκτιες περιοχές. Αυτό ισχύει κυρίως για τα εισοδήματα και την απασχόληση, συντελεστές που επηρεάζουν σε διάφορο βαθμό περιοχές που συχνά βρίσκονται στην περιφέρεια. Κατά δεύτερον, η αλιεία αποτελεί ουσιώδες στοιχείο της πολιτιστικής ταυτότητας των περιοχών αυτών. Με την εξαίρεση του τουρισμού, στις περισσότερες περιοχές η αλληλεπίδραση με άλλους κλάδους επιχειρήσεων είναι συχνά περιορισμένη, όμως η κοινωνικοοικονομική σημασία της αλιείας σε ορισμένες παράκτιες περιοχές είναι πολύ μεγαλύτερη απ' ότι θα νόμιζε κανείς με βάση το ποσοστό συμμετοχής της στο ΑΕγχΠ.

2. Η Επιτροπή των Περιφερειών εκφράζει έντονες ανησυχίες για την οικονομική κατάσταση ορισμένων κλάδων του τομέα της αλιείας στην Ευρωπαϊκή Ένωση. Η κατάσταση αυτή είναι ασταθής, λόγω της ανεπάρκειας της πολιτικής στον τομέα της διατήρησης των αποθεμάτων, του υπερβολικά μεγάλου πλεονάσματος του αλιευτικού στόλου, αλλά και του αυξανόμενου κόστους που οφείλεται στην πρόσφατη αύξηση των τιμών πετρελαίου. Η ανεπαρκής προσαρμογή του αλιευτικού κλάδου στις μεταβαλλόμενες συνθήκες διαδραματίζει επίσης κάποιο ρόλο. Το γεγονός αυτό οδηγεί σε μια ανεπαρκή αποδοτικότητα των εκμεταλλεύσεων στον τομέα της αλιείας, σε επί το πλείστον ανεπαρκή εισοδήματα των αλιέων και των οικογενειών τους καθώς και σε μείωση του αριθμού των θέσεων απασχόλησης. Ωστόσο, πρέπει να αναγνωριστεί ότι η ενίσχυση για κεφαλαιουχικές επενδύσεις, ενδεχομένως ενέτεινε το πρόβλημα της πλεονάζουσας ικανότητας, της χαμηλής κερδοφορίας και της αντικατάστασης των εργαζόμενων από κεφαλαιουχικό εξοπλισμό στο χώρο της αλίευσης.

3. Η ΕΤΠ διαπιστώνει ότι η κοινή αλιευτική πολιτική δεν επέτυχε ουσιαστικά τους καθορισμένους στόχους και κυρίως δεν επέτυχε την αειφόρο αξιοποίηση των αλιευτικών πόρων και τη βελτίωση των συνθηκών διαβίωσης των αλιέων. Θεωρεί, συνεπώς, αναγκαίο να αναθεωρηθεί ριζικά η κοινή αλιευτική πολιτική σχεδόν 20 έτη μετά τη χάραξή της.

4. Πέρα όμως από τα παραπάνω προβλήματα υπάρχουν και νέες προκλήσεις που καθιστούν αναγκαία τη ριζική αναθεώρηση της ευρωπαϊκής αλιευτικής πολιτικής, προκλήσεων όπως η επικείμενη διεύρυνση της Ευρωπαϊκής Ένωσης, η αυξανόμενη παγκοσμιοποίηση της οικονομίας καθώς και η ανάγκη να λαμβάνονται σε μεγαλύτερο βαθμό υπόψη τα νόμιμα συμφέροντα των αναπτυσσόμενων χωρών.

Συστάσεις

1. Η Επιτροπή των Περιφερειών επιδοκιμάζει ρητά την πρωτοβουλία της Επιτροπής να παρουσιάσει στην Πράσινη Βίβλο της μια αμερόληπτη ανάλυση της σημερινής κατάστασης και επιπλέον να αναπτύξει σκέψεις και τρόπους προσέγγισης για μια ριζική μεταρρύθμιση.

Λαμβάνοντας υπόψη τις δυσκολίες που αντιμετωπίζει το σημερινό σύστημα διαχείρισης της Κοινής Αλιευτικής Πολιτικής, η ΕΤΠ ζητεί την επιστημονική ανάλυση εναλλακτικών συστημάτων διαχείρισης που δεν θα αντιβαίνουν στην ευρωπαϊκή οικοδόμηση. Η εν λόγω ανάλυση δεν υπάρχει στο Πράσινο Βιβλίο.

Προς το σκοπό αυτό η ΕΤΠ απαιτεί να περιληφθεί στο οριστικό έγγραφο των δεσμεύσεων της Επιτροπής, που θα αποτελέσει τη βάση για τη λήψη της απόφασης του Συμβουλίου, αξιολόγηση της Επιστημονικής, Τεχνικής και Οικονομικής Επιτροπής για την Αλιεία, τουλάχιστον, του Πράσινου Βιβλίου, των συστημάτων κοινοτικής συνδιαχείρισης και ιδιαίτερα της πρότασης για τη δημιουργία ενός Κοινοτικού Συστήματος Ατομικών Δικαιωμάτων.

Επίσης, απευθύνει έκκληση για την ολοκληρωμένη εμβάθυνση της έρευνας στους τομείς της βιολογίας, της τεχνικής, της οικολογίας και της κοινωνικής οικονομίας, για να υπάρξει μια σταθερή βάση για την ασκούμενη πολιτική. Σε αυτά πρέπει να προστεθεί η βελτίωση της καταχώρησης δεδομένων για τον αλιευτικό κλάδο.

2. Για τους λόγους αυτούς η Επιτροπή των Περιφερειών συμμερίζεται τόσο τις βασικές αρχές για την κοινή αλιευτική πολιτική που χαράσσει η Επιτροπή στην Πράσινη Βίβλο όσο και την πρόθεσή της να υλοποιήσει τους στόχους αυτούς στα πλαίσια σαφών προτεραιοτήτων, οι οποίες πρέπει να στηρίζονται στην προαναφερθείσα ολοκληρωμένη έρευνα.

Είναι απαραίτητη η θέσπιση ενός στόχου προτεραιότητας προκειμένου να καταστεί δυνατή η θέσπιση των κατευθυντήριων γραμμών για τη δημιουργία του προτύπου διαχείρισης της μελλοντικής ΚΑΠ. Εάν διατηρηθεί η σημερινή ασάφεια, εάν δεν αντιμετωπισθεί το ζήτημα της ασυμβατότητας των στόχων της ΚΑΠ και εάν συνεχισθούν οι δηλώσεις προθέσεων αντί για την υποβολή συγκεκριμένων προτάσεων, η υφιστάμενη διαδικασία αναθεώρησης θα καταλήξει σε αποτυχία.

3. Η Επιτροπή των Περιφερειών συμφωνεί επίσης με την αποτίμηση της Επιτροπής ως προς την σημερινή κατάσταση, καθώς και με τις υποθέσεις στις οποίες προβαίνει σε περίπτωση που παραμείνει αμετάβλητη η σημερινή ΚΑΠ.

4. Σχετικά με τις επιλογές και προτιμήσεις που διατυπώνει η Επιτροπή όσον αφορά την μελλοντική αλιευτική πολιτική, η ΕΤΠ διατυπώνει τις ακόλουθες συστάσεις και περιορίζεται επί του παρόντος σε γενικότερες παρατηρήσεις:

Προσαρμογή και βελτίωση της πολιτικής διατήρησης

5. Η Επιτροπή των Περιφερειών στηρίζει τις προσπάθειες της Επιτροπής για την επίτευξη πολυετούς, ποικιλοειδούς και προσανατολισμένης προς το οικοσύστημα διαχείρισης, με βάση ολοκληρωμένες έρευνες. Ωστόσο, επισημαίνει ότι λαμβανομένης υπόψη της εξαιρετικά πολύπλοκης κατάστασης είναι απαραίτητο να χαραχθούν όσο το δυνατόν απλούστερες ρυθμίσεις προκειμένου να διευκολυνθεί η αποτελεσματική διαχείριση και να γίνουν δεκτές οι ρυθμίσεις αυτές από τους αλιείς. Ιδιαίτερα, επιδοκιμάζει η ΕΤΠ την πρόταση της Επιτροπής να συνεκτιμήσει με ιδιαίτερη ευαισθησία την ειδική κατάσταση που επικρατεί σε ορισμένες απομακρυσμένες περιφέρειες.

6. Η ΕΤΠ συμφωνεί με την Επιτροπή ότι υπάρχει ανάγκη υιοθέτησης αποτελεσματικότερων κανόνων σχετικά με τα τεχνικά μέτρα. Ιδιαίτερα επείγει η αποτελεσματικότερη ρύθμιση των παρεμπιπτόντων αλιευμάτων. Επίσης, η ΕΤΠ συμφωνεί με την πρόταση της Επιτροπής για την κατάρτιση πολυετών σχεδίων σχετικά με την αποκατάσταση των αποθεμάτων.

Κατά την ενίσχυση της πολιτικής για τη διατήρηση των αποθεμάτων ιδιαίτερη σημασία αποκτά, σύμφωνα με τη γνώμη της ΕΤΠ, ο περιορισμός της βιομηχανικής αλιείας, δηλαδή της αλιείας για την παραγωγή προϊόντων όπως το ιχθυάλευρο και το ιχθυέλαιο. Στο βαθμό που ενώ η ζήτηση αυξάνεται παγκοσμίως μειώνονται σταδιακά τα αλιευτικά αποθέματα, είναι απαραίτητο να αναθεωρηθεί η έκταση της βιομηχανικής αλιείας. Η ΕΤΠ καλεί γι' αυτό την Επιτροπή να υποβάλει συγκεκριμένες προτάσεις για τον περιορισμό της βιομηχανικής αλιείας, ύστερα από εμπεριστατωμένη εξέταση του προβλήματος λαμβάνοντας υπόψη τις συστάσεις των επιστημόνων.

Η ΕΤΠ παρατηρεί ότι ορισμένα μη παρασυρόμενα δίχτυα, όπως αυτά που χρησιμοποιούνται για την αλιεία τόνου, καθώς και άλλα αλιευτικά εργαλεία που είναι εξοπλισμένα με πέτρες, προκαλούν ζημίες στο θαλάσσιο οικοσύστημα. Για το λόγο αυτό τάσσεται υπέρ της πλήρους απαγόρευσής τους, καθώς θεωρεί ότι υπάρχουν και άλλα εναλλακτικά εργαλεία για την αλιεία των ειδών αυτών που επιπλέον είναι πλήρως επιλεκτικά και σέβονται το περιβάλλον.

7. Η ΕΤΠ συμφωνεί με τη διαπίστωση της Επιτροπής ότι όσο δεν έχει σταθεροποιηθεί η οικονομική και κοινωνική κατάσταση στον τομέα της αλιείας δεν υπάρχει ουσιαστικά ακόμη πραγματική βιώσιμη εναλλακτική αρχή σε σχέση με την αρχή της σχετικής σταθερότητας με βάση την οποία αποφασίζεται ο επιμερισμός των ποσοστώσεων, επιμερισμός ο οποίος πραγματοποιείται μέσω μιας κλείδας κατανομής. Ωστόσο, συνιστάται να εξετασθεί αν η επίτευξη μίας από οικονομική και κοινωνική άποψη υγιούς αλιείας στην ΕΕ απαιτεί την επανεξέταση της αρχής της σχετικής σταθερότητας μέσω της λειτουργίας του μηχανισμού της αγοράς.

Δεδομένου ότι η κλείδα κατανομής καταρτίσθηκε το 1981, πριν από την προσχώρηση της Ελλάδας, της Ισπανίας, της Πορτογαλίας, της Σουηδίας, της Φινλανδίας, και της Αυστρίας, θα πρέπει να προσαρμοσθεί στα σύγχρονα δεδομένα για να λάβει υπόψη τις ζωτικές ανάγκες των τοπικών κοινοτήτων που εξαρτώνται επί του παρόντος από την αλιεία.

8. Γι' αυτό ακριβώς η ΕΤΠ στηρίζει με έμφαση την πρόθεση της Επιτροπής να συνεχιστεί ο περιορισμός στην πρόσβαση της παράκτιας ζώνης των 6 έως 12 μιλίων στις δραστηριότητες παράκτιας αλιείας μικρής έκτασης. Συμφωνεί επίσης με τη διατήρηση των περιορισμών που επιβάλλονται στις ιδιαίτερα ευαίσθητες περιοχές στο Shetland-Box και στη Βόρεια Θάλασσα.

Η ΕΤΠ λαμβάνει γνώση της πρόθεσης της Επιτροπής να εφαρμόσει και στην αλιεία τον επιμερισμό ποσοστώσεων που ισχύει στα συστήματα της οικονομίας της αγοράς και να επιβάλλει φόρους επί των αλιευτικών δικαιωμάτων. Σε αυτή την περίπτωση υπάρχει κίνδυνος να συγκεντρωθεί η αλιευτική δραστηριότητα στις μεγάλες αλιευτικές επιχειρήσεις, σε βάρος των μικρών και μεσαίων αλιευτικών επιχειρήσεων. Χωρίς προστατευτικά μέτρα, αυτό θα έχει αρνητικές συνέπειες για τις ενδιαφερόμενες παράκτιες περιφέρειες.

Προώθηση της περιβαλλοντικής διάστασης της ΚΑΠ

9. Η ΕΤΠ επιδοκιμάζει το γεγονός ότι οι περιβαλλοντικές πτυχές θα ενσωματώνονται σε μεγαλύτερο βαθμό στην κοινή αλιευτική πολιτική με στόχο τη διασφάλιση της αλιευτικής δραστηριότητας, την προστασία των οικοσυστημάτων και την ποιότητα των προϊόντων, όπως αναφέρεται στην ανακοίνωση της Επιτροπής "Στοιχεία μιάς στρατηγικής για την ενσωμάτωση της προστασίας του περιβάλλοντος στην κοινή αλιευτική πολιτική". Έχει εξαιρετική σημασία να λαμβάνονται σε αυτό το πλαίσιο υπόψη όλοι οι παράγοντες που επιβαρύνουν το περιβάλλον και επιδρούν αρνητικά στην αλιεία, παράγοντες όπως οι θαλάσσιες μεταφορές, η αναζήτηση και η άντληση πετρελαίου, η εκβάθυνση του πυθμένα, η κατασκευή λιμενικών εγκαταστάσεων, η επιχωμάτωση, οι εγκαταστάσεις παραγωγής ρεύματος μέσω της παλιρροιακής και αιολικής ενέργειας. Η ΕΤΠ προειδοποιεί ωστόσο ρητά ότι θα ήταν επικίνδυνο να εφαρμοστούν γενικευμένες ρυθμίσεις. Χρειάζεται πολύ περισσότερο να προσαρμοστούν οι αρχές αυτές στις συνθήκες που επικρατούν στις επιμέρους περιφέρειες καθώς και τα συστήματα που ισχύουν σε αυτές προκειμένου να ληφθούν με τον ενδεδειγμένο τρόπο υπόψη τα διάφορα θαλάσσια οικολογικά περιβάλλοντα μέσω ανάλογων ρυθμίσεων.

10. Η ΕΤΠ εκφράζει, επίσης, την άποψη ότι θα ήταν χρήσιμο να εισαχθεί το οικολογικό σήμα στον τομέα της αλιείας προκειμένου να αυξηθεί η αποδοχή της αλιευτικής δραστηριότητας από την κοινή γνώμη. Παρόμοιο οικολογικό σήμα θα ήταν επίσης χρήσιμο δεδομένου ότι θα συμβάλλει ενδεχομένως στην ενδυνάμωση και εδραίωση της ευσυνειδησίας των αλιέων σε ό,τι αφορά τις περιβαλλοντικές και ποιοτικές απαιτήσεις.

Η πιστοποίηση των υπεύθυνων αλιευτικών μεθόδων αποτελεί ένα από τα πιο ελπιδοφόρα μέσα διαχείρισης που θα πρέπει να προωθηθεί χωρίς περαιτέρω καθυστέρηση. Η ΕΤΠ ζητεί με την έννοια αυτή από την Επιτροπή την θέσπιση δημόσιου οργανισμού πιστοποίησης υπό τον έλεγχο των κοινοτικών οργάνων.

Η προστασία των καταναλωτών

11. Η ΕΤΠ υπογραμμίζει όπως άλλωστε και η Επιτροπή τα πλεονεκτήματα και τη θρεπτική αξία που προσφέρει η κατανάλωση ιχθύων και αλιευτικών προϊόντων. Αναμφισβήτητα όμως τα προϊόντα αυτά περιέχουν, όπως άλλωστε και άλλα είδη διατροφής, κινδύνους για την υγεία είτε επειδή έχουν υποστεί μολύνσεις, είτε επειδή περιέχουν ουσίες που είναι βλαβερές για την υγεία. Συνεπώς, είναι απολύτως απαραίτητο να εφαρμόζονται αυστηρά τα πρότυπα υγείας του κοινοτικού δικαίου και σ' αυτόν τον τομέα. Αυτό συνεπάγεται τον καθορισμό ανώτατων ορίων για τις βλαβερές ουσίες.

12. Η ΕΤΠ επιθυμεί να υπογραμμίσει την ανάγκη αυστηρής προσέγγισης του προβλήματος αυτού διότι διαφορετικά δεν είναι δυνατό να διατηρηθεί η εμπιστοσύνη των καταναλωτών στην ασφάλεια της κατανάλωσης ιχθύων και αλιευτικών προϊόντων. Η πρόσφατη κρίση της σπογγώδους εγκεφαλοπάθειας βοοειδών έδειξε σαφέστατα τις καταστροφικές συνέπειες που μπορεί να έχει η απώλεια της εμπιστοσύνης των καταναλωτών για ορισμένες προϊόντα και συχνά για ολόκληρες περιφέρειες.

13. Συγχρόνως όμως η ΕΤΠ επιθυμεί να τονίσει με έμφαση ότι οι αρχές αυτές οι οποίες ισχύουν για τους παραγωγούς της Ευρωπαϊκής Ένωσης θα πρέπει να ισχύουν εξίσου για τις εισαγωγές προϊόντων από τρίτες χώρες, εφόσον η Ευρωπαϊκή Ένωση εξαρτάται σε σημαντικό βαθμό από τις εν λόγω εισαγωγές.

Η πολιτική ως προς τον αλιευτικό στόλο

14.1. Η ΕΤΠ συμφωνεί με την εκτίμηση της Επιτροπής ότι η σημερινή κοινή πολιτική ως προς τον αλιευτικό στόλο δεν επέτυχε εντελώς τους στόχους της και ιδιαίτερα δεν διαπιστώνονται θετικές επιπτώσεις σε ό,τι αφορά την κατάσταση της αλιευτικής ικανότητας. Συνεπώς, η ΕΤΠ στηρίζει καταρχήν το στόχο της Επιτροπής να καθιερώσει μια αποτελεσματικότερη πολιτική σχετικά με το στόλο, η οποία να αποκαθιστά την ισορροπία μεταξύ αλιευτικής ικανότητας του στόλου και ρυθμού εκμετάλλευσης. Η μελέτη της αλιευτικής ικανότητας των σκαφών πρέπει να αποφέρει τα σχετικά κριτήρια, συνεκτιμώντας την τεχνολογική πρόοδο. Κρίνεται επίσης αναγκαίο να διασφαλιστεί ότι η μελλοντική ρύθμιση θα καλύπτει μια μεγαλύτερη χρονική περίοδο. Η ΕΤΠ στηρίζει επίσης την πρόταση της Επιτροπής να καθιερωθεί ένα απλούστερο και αποτελεσματικότερο σύστημα το οποίο να καταστεί ευκολότερα αποδεκτό από τους αλιείς, να καθιερωθούν αποτελεσματικότερα συστήματα εποπτείας και ελέγχου από τα κράτη μέλη και να επιβάλλονται αυστηρότερες κυρώσεις σε περίπτωση παραβάσεων.

14.2. Η ΕΤΠ έχει πλήρη συνείδηση του γεγονότος ότι το πρόβλημα της νέας πολιτικής για τον αλιευτικό στόλο αποτελεί ένα από τα πλέον δυσεπίλυτα προβλήματα της μεταρρύθμισης γενικά. Συνεπώς, οι σχετικές αποφάσεις πρέπει να εξετασθούν με ιδιαίτερη προσοχή και με τη συμμετοχή της επιστήμης και των ενδιαφερόμενων οικονομικών κύκλων. Οι αποφάσεις που λαμβάνονται χωρίς επαρκή προετοιμασία οδηγούν σε λανθασμένες αποφάσεις οι οποίες μπορεί να έχουν ολέθριες οικονομικές συνέπειες για τις ενδιαφερόμενες περιφέρειες. Η ΕΤΠ καλεί επομένως την Επιτροπή να λάβει εγκαίρως όλα τα απαραίτητα μέτρα που μπορούν να οδηγήσουν σε μία σοβαρή απόφαση. Θα πρέπει συνεπώς να αποφευχθεί οπωσδήποτε κάθε υιοθέτηση γενικευμένων ρυθμίσεων και αντιθέτως να προτιμηθούν ειδικά μέτρα τα οποία ανταποκρίνονται στην εκάστοτε κατάσταση στο συγκεκριμένο τμήμα του στόλου και στην ενδιαφερόμενη περιφέρεια, μέτρα τα οποία να χαρακτηρίζονται και από την απαραίτητη ελαστικότητα.

Προκειμένου να προβλεφθούν οι επιπτώσεις που έχουν τα διάφορα μέτρα, που υιοθετεί η ΕΕ, στις περιφέρειες και τοπικές κοινότητες που εξαρτώνται από την αλιευτική δραστηριότητα, η ΕΤΠ κρίνει αναγκαίο να πραγματοποιηθεί εμπεριστατωμένη μελέτη του τομέα στις εν λόγω περιοχές, τόσο του αλιευτικού στόλου, όσο και της βιομηχανικής, και κοινωνικής διάρθρωσης καθώς και της διάρθρωσης των υπηρεσιών, προκειμένου να αξιολογηθεί ο αντίκτυπος σ' αυτές και να καθορισθούν εκ των προτέρων τα απαραίτητα κοινωνικοοικονομικά μέτρα.

Ένα καλό παράδειγμα εξαιρετικά αποτελεσματικού μέτρου για τον αναγκαίο περιορισμό των αλιευμάτων αποτελεί σχετικά η ρύθμιση αλιευτικών ημερών που εφαρμόζεται στις Κάτω Χώρες στον τομέα της αλιείας.

14.3. Η ΕΤΠ, ανεξάρτητα από τα αποτελέσματα που θα έχει η εξέταση αυτή, τάσσεται ρητά κατά μιάς υπέρμετρης μείωσης της δυναμικότητας, στην περίπτωση που εισέλθουν στο στόλο νέα πλοία. Στα περισσότερα είδη αλιείας, οι αλιείς διαθέτουν σκάφη τα οποία είναι προσαρμοσμένα σε αυτό το είδος της αλιείας και δεν μπορούν, επομένως, να αντικατασταθούν από μικρότερο σκάφος ή σκάφος με κινητήρα μικρότερης ισχύος, διότι έτσι απειλείται η ασφάλεια της αλιευτικής επιχείρησης από τεχνική, οικονομική και ναυτιλιακή άποψη, αλλά και από άποψη χώρου εργασίας. Για τους ίδιους λόγους η ΕΤΠ δεν συμφωνεί με τη μείωση της μεταφορικής ικανότητας σε κάθε περίπτωση μεταβίβασης αλιευτικής άδειας. Απορρίπτεται η αυτόματη απόφαση χωρίς εξέταση κάθε μεμονωμένης περίπτωσης. Λόγω της παλαιότητος ορισμένων σκαφών, κυρίως στη Μεσόγειο (ο μέσος όρος αλιευτικών ξεπερνά τα 25 χρόνια) είναι σκόπιμο να διατηρηθούν οι δημόσιες ενισχύσεις που επιτρέπουν την ανανέωση των σκαφών από άλλα με τις ίδιες ικανότητες.

14.4. Η ΕΤΠ τονίζει με έμφαση ότι στόχος της απαραίτητης αναδιάρθρωσης του στόλου στην Ευρωπαϊκή Ένωση και, επομένως, της αναγκαίας μείωσης του στόλου, πρέπει να είναι η διατήρηση σύγχρονου βασικού στόλου. Εάν δεν επιτευχθεί ο στόχος αυτός κάθε ανανέωση ή τεχνολογική εξέλιξη του αλιευτικού στόλου θα ήταν αδύνατη. Η ΕΤΠ καλεί γι' αυτό την Επιτροπή να αναζητήσει λύσεις οι οποίες να μην ευνοούν αποκλειστικά τη συνέχεια των μέτρων του παλαιού ΠΠΠ. Η οδυνηρή αυτή διαδικασία προσαρμογής θα πρέπει, κατά τη γνώμη της ΕΤΠ, να συνοδεύεται και από μέτρα στήριξης όπως η προσωρινή κοινοτική χρηματοδότηση της παύσης της επαγγελματικής δραστηριότητας ή όπως η χορήγηση κοινωνικών αντισταθμιστικών πληρωμών. Οι πληρωμές αυτές δεν θα πρέπει ωστόσο να συμβάλουν στη διατήρηση του πλεονάσματος της αλιευτικής ικανότητας σε τομείς στους οποίους η αρνητική κατάσταση οφείλεται κυρίως σε διαρθρωτικά αίτια. Συνεπώς, οι πληρωμές πρέπει να έχουν προσωρινό χαρακτήρα.

14.5. Η ΕΤΠ επιδοκιμάζει την πρόθεση της Επιτροπής να προβλέψει εξαιρέσεις για τις μικρές αλιευτικές επιχειρήσεις προκειμένου να μην τεθεί σε κίνδυνο η συνέχεια αυτών των αλιευτικών δραστηριοτήτων.

14.6. Η ΕΤΠ θεωρεί ότι για την υλοποίηση της νέας διαρθρωτικής πολιτικής είναι απολύτως απαραίτητη η διατήρηση του ΧΜΠΑ με στόχο τη διασφάλιση της ύπαρξης ενός ευρωπαϊκού στόλου αποδοτικού, ανταγωνιστικού και αναλογικού σε σχέση με την παραγωγικότητα των πόρων στους οποίους διαθέτει πρόσβαση. Οι προσπάθειες που καταβλήθηκαν στο πρόσφατο παρελθόν από κάθε περιφέρεια για τη μείωση και την κατάλληλη προσαρμογή του στόλου καθώς και οι δυνατότητες εκμετάλλευσης των πόρων που αποτελούν στόχο του κάθε τομέα θα πρέπει να αποτελούν το σημείο αναφοράς για τις κατευθυντήριες γραμμές που αποσκοπούν στην επίτευξη του εν λόγω στόχου.

Βελτίωση της διοίκησης

15.1. Η ΕΤΠ συγχαίρει την Επιτροπή για την προσπάθειά της να θεσπίσει, μέσω της μεταρρύθμισης, ρυθμίσεις οι οποίες να διευκολύνουν τη διαφάνεια, την αποδοτικότητα του κόστους, την ελαστικότητα και τη σύντομη αντιμετώπιση κρίσιμων καταστάσεων. Από την άποψη αυτή, ένα σημαντικό στοιχείο είναι η στενότερη συμμετοχή των ενδιαφερομένων στη διαδικασία λήψης και εκτέλεσης αποφάσεων. Για το σκοπό αυτό μπορεί να γίνει χρήση της θέσης των οργανώσεων των παραγωγών, η οποία περιγράφεται στην πολιτική για την οργάνωση αγοράς, οι οποίες είναι κατ' εξοχήν κατάλληλες για την άσκηση κοινής διαχείρισης. Έτσι, οι ενδιαφερόμενοι μπορούν να αποτελέσουν αναπόσπαστο τμήμα της πολιτικής και να φέρουν και τη σχετική ευθύνη.

15.2. Η ΕΤΠ επιδοκιμάζει ρητά την πρόθεση της Επιτροπής να αναθέσει στα κράτη μέλη, υπό ορισμένους όρους, αρμοδιότητες για τη θέσπιση ειδικών τοπικών μέτρων διαχείρισης. Μέσω αυτής της αποκέντρωσης της ευθύνης για τη θέσπιση μέτρων, αφενός συνεκτιμάται καλύτερα η αρχή της επικουρικότητας και αφετέρου διασφαλίζεται η ταχύτερη και καταλληλότερη προσέγγιση.

Από την εφαρμογή της αρχής της επικουρικότητας σε κάθε κράτος μέλος, η οποία καθιστά δυνατή τη συμμετοχή των περιφερειών στη λήψη αποφάσεων, θα προκύψουν γι' αυτές υψηλότερα επίπεδα διαχείρισης και συνυπευθυνότητας στην ανάπτυξη και προσαρμογή της πολιτικής υπέρ της διατήρησης των αλιευτικών πόρων, υπό συνθήκες παρόμοιες με τις συνθήκες της διαχείρισης που παρέχουν τα Διαρθρωτικά Ταμεία.

15.3. H ΕΤΠ στηρίζει επίσης με έμφαση την πρόταση της Επιτροπής να θεσπίζουν τα κράτη μέλη αυστηρότερα μέτρα διατήρησης από αυτά που προβλέπει η Κοινότητα σε περιοχές που τελούν υπό την κυριαρχία τους και να εφαρμόζουν τα μέτρα αυτά όχι μόνο για τους αλιείς του οικείου κράτους μέλους, αλλά και σε όλα τα σκάφη τα οποία αλιεύουν στις περιοχές αυτές. Η Επιτροπή πρέπει ωστόσο να εξετάσει σε ποιο βαθμό τα μέτρα αυτά μπορούν να επεκταθούν χρονικά και γεωγραφικά χωρίς να παραβιάζεται η αρχή της αποφυγής διακρίσεων. Η καλύτερη ενσωμάτωση των επιστημονικών γνωματεύσεων στη διαδικασία λήψης των αποφάσεων, καθώς και η συνεκτίμηση του προγραμματισμού και της διαχείρισης στις παράκτιες περιφέρειες στην ολοκληρωμένη διαχείριση παράκτιων ζωνών, κρίνεται αυτονόητη.

Παρακολούθηση, έλεγχος και τήρηση της νομοθεσίας

16.1. Η ΕΤΠ στηρίζει την άποψη της Επιτροπής σύμφωνα με την οποία τα εθνικά μέτρα θα πρέπει να συντονίζονται καλύτερα και ότι θα πρέπει να ενισχυθούν και να εναρμονιστούν οι κυρώσεις σε περίπτωση παραβάσεων. Η υλοποίηση ενός όσο το δυνατόν ομοιόμορφου μηχανισμού κυρώσεων θα μπορούσε να αποτελέσει έμπρακτη απόδειξη της σοβαρότητας των προσπαθειών που καταβάλλουν τα κράτη μέλη και η Κοινότητα για την απαραίτητη διατήρηση των αλιευτικών πόρων. Σ' αυτό το πλαίσιο δεν θα πρέπει, όπως άλλωστε προτείνει και η Επιτροπή, να αποκλείονται δραστικές κυρώσεις όπως π.χ. η απώλεια των αλιευτικών ποσοστώσεων ή της αλιευτικής άδειας.

Εν πάση περιπτώσει, η Ευρωπαϊκή Επιτροπή θα πρέπει να θεσπίσει τους απαραίτητους μηχανισμούς επίβλεψης και ελέγχου προκειμένου να διασφαλισθεί η ενιαία τήρηση της αλιευτικής νομιμότητας σε όλες τις περιοχές. Ενδείκνυται η εναρμόνιση αυτή να συμπεριλάβει και τα αποτρεπτικά μέτρα και τις κυρώσεις που έχουν καθορισθεί από τα διάφορα κράτη μέλη.

16.2. Η ΕΤΠ υποστηρίζει την άποψη ότι μετά από την εναρμόνιση της πολιτικής των κρατών μελών όσον αφορά τον έλεγχο και την επιβολή κυρώσεων θα διευκολυνθεί η ίδρυση μίας ευρωπαϊκής αρχής εποπτείας. Μολονότι δεν αμφισβητείται η ικανότητα των κρατών μελών να εφαρμόζουν την πολιτική αυτή σε εθνικό επίπεδο, παρόμοια αρχή θα συμβάλει στην ίση μεταχείριση όλων των ενδιαφερομένων καθώς και στην αποκατάσταση της εμπιστοσύνης των αλιέων. Κατά τον τρόπο αυτό θα μπορούσαν επίσης να πεισθούν καλύτερα οι άμεσα ενδιαφερόμενοι για την αναγκαιότητα της εφαρμογής νέων μέτρων.

Στο μεσοδιάστημα, η Επιτροπή θα πρέπει να προσανατολίσει τη δράση της προς τη βελτίωση των δυνατοτήτων ελέγχου των διατάξεων, καθώς και προς την απλούστευσή τους.

Ενδυνάμωση της κοινωνικής και οικονομικής διάστασης της κοινής αλιευτικής πολιτικής

17.1. Η ΕΤΠ θεωρεί ότι το κεφάλαιο αυτό αποτελεί καθοριστική τομή για τη νέα κοινή αλιευτική πολιτική και χρειάζεται επομένως να εξεταστεί εμπεριστατωμένα. Είναι σαφές ότι ο κατάλογος μέτρων που περιλαμβάνει το κεφάλαιο αυτό συνδέεται άρρηκτα με τα μέτρα που έχουν διατυπωθεί σχετικά με την πολιτική για τον αλιευτικό στόλο και τη διατήρηση των πόρων. Κεντρικό θέμα είναι ωστόσο το ερώτημα σε ποιο βαθμό η Ευρωπαϊκή Ένωση θα είναι διατεθειμένη να αναλάβει και στο μέλλον την οικονομική στήριξη της αλιευτικής δραστηριότητας. Είναι επίσης σαφές ότι η Επιτροπή προσανατολίζεται περισσότερο προς τη μείωση της κοινοτικής στήριξης στον τομέα αυτό, την κατάργηση των ενισχύσεων σε περίπτωση εκσυγχρονισμού του στόλου και την επικέντρωση των προσπαθειών της σε μέτρα που αποσκοπούν στον παροπλισμό ή την προσωρινή παύση αυτής της επαγγελματικής δραστηριότητας. Ως συνοδευτικά μέτρα θα πρέπει επίσης να ενσωματωθούν στην αλιευτική πολιτική περισσότερα στοιχεία της οικονομίας της αγοράς απ' ό,τι συμβαίνει σήμερα.

17.2. Η ΕΤΠ κατανοεί την πρόθεση της Επιτροπής να καταστήσει πιο αποτελεσματικό το ισχύον σύστημα στήριξης της διάρθρωσης του στόλου, το οποίο ελάχιστα αποδίδει. Ωστόσο, η πρόθεση αυτή, την οποία στηρίζει πλήρως η ΕΤΠ, δεν πρέπει να οδηγήσει σε ενίσχυση της αλιευτικής ικανότητας της ΕΕ.

Επιπλέον, η Επιτροπή θα πρέπει να ενθαρρύνει τα κράτη μέλη να κάνουν πλήρη χρήση όλων των κοινωνικοοικονομικών μέσων που τίθενται στη διάθεσή τους μέσω των Διαρθρωτικών Ταμείων της Κοινότητας, και συγκεκριμένα του Χρηματοδοτικού Μέσου Προσανατολισμού της Αλιείας και των Στόχων 1, 2 και 3. Τα εν λόγω προγράμματα προϋποθέτουν ενδεδειγμένη εθνική συγχρηματοδότηση προκειμένου να διασφαλισθεί ότι η χρηματοδοτική ενίσχυση της ΕΕ αποβαίνει απολύτως προς όφελος των κοινοτήτων που ασχολούνται με την αλιεία σε ΟΛΑ τα κράτη μέλη, καθ' όλη τη διάρκεια του προγράμματος. Η ΕΤΠ είναι πεπεισμένη ότι αυτά τα πολυετή προγράμματα των Διαρθρωτικών Ταμείων, εφόσον εστιασθούν σωστά, θα δώσουν τη δυνατότητα στις τοπικές και περιφερειακές αρχές και στις υπηρεσίες ανάπτυξης να εφαρμόσουν μελλοντικές στρατηγικές οι οποίες θα προσδίδουν προστιθέμενη αξία, θα προωθούν την οικονομική ανάπτυξη και θα συμβάλουν στη δημιουργία θέσεων απασχόλησης, με μακροπρόθεσμο στόχο το συμφέρον και την ευημερία των κοινοτήτων που εξαρτώνται από την αλιεία.

17.3. Δεδομένου ότι πρόκειται για ένα περίπλοκο τομέα ρύθμισης, χρειάζεται να εξεταστεί εξαντλητικά και με σοβαρό τρόπο από ειδικούς και επιστήμονες αυτό το σχετικά σημαντικό στοιχείο της νέας πολιτικής μεταρρύθμισης. Οι βιαστικές πολιτικές αποφάσεις θα μπορούσαν να φέρουν αντίθετα αποτελέσματα σε σχέση με τον κοινοτικό στόχο, με τον οποίο επιδιώκεται η εξασφάλιση μιας αειφόρου βάσης για μεγαλύτερη χρονική περίοδο, σε ό,τι αφορά τη διατήρηση των αλιευτικών πόρων, αλλά και την διασφάλιση των εισοδημάτων του ενδιαφερόμενου πληθυσμού. Συνεπώς, η ΕΤΠ καλεί την Επιτροπή με έμφαση να συγκρίνει την πολιτική που εφαρμόζει με τους στόχους των Συνθηκών της Κοινότητας, αλλά και με τους στόχους που θέτει η ίδια, και να προβεί στη διατύπωση κατάλληλων προτάσεων.

17.4. Η Επιτροπή των Περιφερειών συνοψίζει το περιεχόμενο του κεφαλαίου αυτού ως εξής:

- επιδοκιμάζει το στόχο της Επιτροπής να συμβάλει στην ανάπτυξη υγιούς και αποδοτικού αλιευτικού τομέα·

- επιδοκιμάζει την πρόθεση της Επιτροπής να στηρίξει ιδιαίτερα τις περιοχές που μειονεκτούν και δεν έχουν εναλλακτικές οικονομικές λύσεις·

- απευθύνει έκκληση για την οικονομική ενίσχυση ερευνών και σχεδίων που έχουν στόχο την αύξηση της αποτελεσματικότητας της αλιείας, με τον περιορισμό των δαπανών, την αλλαγή αλιευτικών τεχνικών κ.λπ.·

- απευθύνει έκκληση για την προαγωγή των συνθηκών διαβίωσης και εργασίας στα αλιευτικά σκάφη καθώς και της ποιότητας των προϊόντων·

- διαφωνεί απόλυτα με την επέμβαση στον τρέχοντα προγραμματισμό σχεδίων των διαρθρωτικών ταμείων της Ευρωπαϊκής Ένωσης, συμπεριλαμβανομένου και του ΧΜΠΑ (χρηματοδοτικού μέσου προσανατολισμού της αλιείας), ο οποίος ολοκληρώνεται το 2006 και αποσκοπεί στη δραστική μείωση των πόρων υπέρ του εκσυγχρονισμού και της κατασκευής νέων αλιευτικών πλοίων·

- διαφωνεί, επίσης, ρητά με την ιδέα να χορηγούνται οικονομικές ενισχύσεις αποκλειστικά για τη χρηματοδότηση της μείωσης του στόλου.

Η ΕΤΠ επιθυμεί να τονίσει και πάλι την αναγκαιότητα διατήρησης ενός σύγχρονου βασικού στόλου.

17.5. Η ΕΤΠ ζητά από την Επιτροπή να παρουσιάσει μελέτη των εναλλακτικών προτάσεων διαχείρισης των συστημάτων οργανωμένων αγορών, των συστημάτων συνδιαχείρισης και των ενδεχόμενων επιπτώσεών τους τόσο σε κοινωνικοοικονομικό επίπεδο όσο και σε επίπεδο διαχείρισης των κοινοτικών περιοχών αλιείας. Η εν λόγω μελέτη θα πρέπει να συνοδεύει την πρόταση της Επιτροπής προς το Συμβούλιο για τη μεταρρύθμιση της ΚΑΠ.

Η στήριξη της υδατοκαλλιέργειας

18.1. Η ΕΤΠ συμμερίζεται την άποψη της Επιτροπής ότι στον τομέα της υδατοκαλλιέργειας η εφαρμογή μέτρων προστασίας του περιβάλλοντος αποκτά ιδιαίτερη σημασία. Αντιθέτως, η ΕΤΠ δεν συμμερίζεται την άποψη της Επιτροπής ότι στο μέλλον η μόνη κινητήρια δύναμη για την ανάπτυξη του τομέα αυτού θα είναι οι κανόνες της αγοράς. Εάν ληφθεί υπόψη το γεγονός ότι η διαρκώς αυξανόμενη διάσταση μεταξύ προσφοράς και ζήτησης στον τομέα της αλιείας και ότι, κατ' επέκταση, η Ευρωπαϊκή Ένωση εξαρτάται από τις εισαγωγές από τρίτες χώρες, είναι προφανές ότι η ιδέα της Επιτροπής δεν ανταποκρίνεται καθόλου στην πραγματικότητα. Επιπλέον, η υδατοκαλλιέργεια αποτελεί μία σοβαρή εναλλακτική δυνατότητα αποκατάστασης των εισοδημάτων και των θέσεων εργασίας που θα χαθούν στις περιοχές αυτές λόγω της εξυγίανσης του αλιευτικού στόλου.

18.2. Κατά συνέπεια, η ΕΤΠ τάσσεται υπέρ της ενίσχυσης της υδατοκαλλιέργειας, τόσο σε ό,τι αφορά τις επενδύσεις, όσο και τη χορήγηση επιδοτήσεων, ιδιαίτερα για τις λεγόμενες καθαρές τεχνολογίες, προκειμένου να αντιμετωπιστεί αποτελεσματικά η αδιαμφισβήτητη επιβάρυνση του περιβάλλοντος. Πρέπει να δοθεί προσοχή στην αναζήτηση πιθανών τρόπων συνδυασμού της υδατοκαλλιέργειας με την αλιεία, όπως συμβαίνει στην περίπτωση της ελεύθερης ιχθυοτροφίας.

Ο τομέας της μεταποίησης

19.1. Η Επιτροπή ορθώς διαπιστώνει ότι ο κλάδος της μεταποίησης συνιστά αξιόλογο τμήμα της τοπικής οικονομικής δραστηριότητας, όπως άλλωστε και το εμπόριο, και ότι προσφέρει το μεγαλύτερο μέρος των θέσεων απασχόλησης στον αλιευτικό τομέα. Γενικά, η ΕΤΠ συμφωνεί και με τη γνώμη της Επιτροπής ότι η στήριξη του τομέα αυτού θα πρέπει να επικεντρωθεί στις μικρές και μεσαίες επιχειρήσεις που βρίσκονται στις περισσότερο εξαρτημένες από τον τομέα αυτό περιοχές. Η αρχή αυτή δεν πρέπει ωστόσο να σημαίνει ότι οι επιχειρήσεις που υπάγονται σε άλλους κλάδους αποκλείονται αυτομάτως από κάθε ενίσχυση.

19.2. Η Επιτροπή των Περιφερειών διαπιστώνει ότι η διασφάλιση της βιωσιμότητας και της ανταγωνιστικότητας της αλιείας προσεγγίζεται αποκλειστικά και μόνο από την πλευρά της υπερβολικής αλιείας και της χωρητικότητας των αλιευτικών σκαφών. Η εξασφάλιση βιώσιμης και διαφοροποιημένης αλιείας σημαίνει επίσης ότι θα πρέπει στον τομέα της μεταποίησης και στο εμπόριο των αλιευτικών πόρων να αναληφθούν, με αποφασιστικό τρόπο, δεσμεύσεις όσον αφορά την εφαρμογή των στόχων για την προστασία του περιβάλλοντος και του θαλάσσιου οικοσυστήματος. Συνεπώς για την ανάπτυξη της αγοράς της ΚΑΠ πρέπει να ληφθεί υπόψη ότι τα μέτρα που ενδεχομένως ληφθούν για το οικολογικό σήμα πρέπει να εφαρμόζονται σε ολόκληρη την αλυσίδα του τομέα από την αλιεία έως το εμπόριο των αλιευμάτων.

Εξωτερικές σχέσεις και αλιευτική πολιτική

20.1. Όπως και η Επιτροπή, η ΕΤΠ έχει επίγνωση της συνολικής ευθύνης που έχει η Κοινότητα στον τομέα της διαχείρισης των αλιευτικών πόρων σε όλες τις διεθνείς θάλασσες. Σ' αυτό το πλαίσιο κρίνεται σκόπιμο να γίνει μια σύγκριση μεταξύ των αναγκών του κοινοτικού στόλου και των αλιευτικών αποθεμάτων, αφενός, και άλλων στόλων που τα διεκδικούν στα ύδατα τρίτων χωρών, αφετέρου. Πρέπει σχετικά να εφαρμόζονται οι κοινοτικές αρχές που αφορούν την αειφόρο ανάπτυξη, την πρόληψη και την προστασία του περιβάλλοντος.

Η ΕΤΠ συνιστά τη συμμετοχή των ενδιαφερόμενων παραγόντων της Κοινότητας στις διαπραγματεύσεις με τρίτες χώρες.

20.2. Ανεξάρτητα από το γεγονός αυτό αλλά και λόγω της ανεπάρκειας των αλιευτικών πόρων στα κοινοτικά ύδατα και της αναγκαιότητας για μείωση του στόλου της Κοινότητας, στόχος της Επιτροπής θα πρέπει να είναι η επίτευξη συμφωνιών με τρίτες χώρες στον τομέα της αλιείας προκειμένου να διασφαλιστούν οι προοπτικές της κοινοτικής αλιείας για το μέλλον. Οι συμφωνίες στον τομέα της αλιείας πρέπει στο εξής να είναι σε θέση να ικανοποιούν τις απαιτήσεις των αναπτυσσόμενων κρατών καθώς και τις εύλογες φιλοδοξίες τους για την ανάπτυξη του δικού τους αλιευτικού κλάδου.

Η μεσογειακή αλιεία

21.1. Η ΕΤΠ επιδοκιμάζει το γεγονός ότι η Επιτροπή αποδίδει ιδιαίτερη σημασία στην αλιεία της Μεσογείου και προτείνει ειδική δέσμη μέτρων για τις περιφέρειες αυτές. Σ' αυτό το πλαίσιο η Επιτροπή τονίζει ότι οι ειδικές γενικές ρυθμίσεις που προβλέπονται στα προηγούμενα κεφάλαια της μεταρρύθμισης υπέρ των περιφερειών που πλήττονται ιδιαίτερα από τα προβλήματα της αλιείας, και τα οποία οφείλονται στην ιδιαίτερη κατάσταση που επικρατεί στο χώρο της Μεσογείου, δεν επαρκούν για την αντιμετώπιση των σχετικών προβλημάτων. Συγχρόνως, η ΕΤΠ συμφωνεί με την Επιτροπή ότι τα απαραίτητα μέτρα θα πρέπει να επικεντρώνεται ουσιαστικά στις περιφέρειες στις οποίες ο ανταγωνισμός μεταξύ των αλιευτικών χωρών είναι ιδιαίτερα έντονος με αποτέλεσμα να οξύνεται η κατάσταση. Λόγω της ιδιαίτερης πίεσης που ασκείται στις παράκτιες περιοχές της Μεσογείου, π.χ. λόγω του τουρισμού, έχει επιπλέον ιδιαίτερη σημασία να βρεθούν ουσιαστικές λύσεις μέσω της ολοκληρωμένης διαχείρισης παράκτιων ζωνών.

21.2. Απαραίτητη προϋπόθεση για την αποτελεσματική αποκατάσταση του δραστικά μειωμένου αποθέματος αλιευμάτων είναι η επέκταση της εφαρμογής των κανόνων της κοινής αλιευτικής πολιτικής και στις περιφέρειες της Μεσογείου και συγχρόνως η εφαρμογή αποτελεσματικού συστήματος παρακολούθησης και ελέγχου.

Η θέση σε εφαρμογή ενός πιλοτικού περιφερειακού σχεδίου, όπως είναι το σχέδιο FAO-AdriaMed (Αλβανία, Κροατία, Ιταλία και Σλοβενία), το οποίο λειτουργεί στο Τermoli (Ιταλία), με στόχο την ενίσχυση της επιστημονικής συνεργασίας στον τομέα της αξιολόγησης και της διαχείρισης των αλιευτικών πόρων της Αδριατικής, αποτελεί θετική εξέλιξη προς την κατεύθυνση της πολυμερούς διεθνούς συνεργασίας.

Το σχέδιο διεθνούς συμφωνίας ανάμεσα στην ΕΕ και τις τρίτες χώρες της Αδριατικής σχετικά με την αλιεία στην Αδριατική, το οποίο προωθήθηκε πρόσφατα από το ιταλικό κοινοβούλιο και την ιταλική κυβέρνηση, αποτελεί μια φυσική και αναμενόμενη εξέλιξη του σχεδίου ΑdriaMed. Σύμφωνα με τις ενδείξεις που προκύπτουν από τη Σύμβαση του Montego Bay, το σχέδιο προβλέπει τη δημιουργία μιας Διεθνούς Αρχής για την αλιεία στην Αδριατική, η οποία, σύμφωνα με τις αρχές και τα πρότυπα της ΚΑΠ, καθώς και του κώδικα δεοντολογίας του Οργανισμού Επισιτισμού και Γεωργίας για μια υπεύθυνη αλιεία, πρέπει να εγγυάται την προστασία, την αποτίμηση και τη βιώσιμη αξιοποίηση των αλιευτικών πόρων της Αδριατικής, μέσω μιας ομοιογενούς και ολοκληρωμένης ρύθμισης των αλιευτικών δραστηριοτήτων.

21.3. Λόγω της ιδιαίτερης κατάστασης που επικρατεί στην μεσογειακή αλιεία, των έντονων ελλειμμάτων στο επίπεδο της αξιοποίησης των πόρων και, κατ' επέκταση, της ανάγκης να τεθούν σε εφαρμογή πολυάριθμες νέες ρυθμίσεις στον τομέα της αλιείας, η ΕΤΠ στηρίζει την πρόταση της Επιτροπής να θεσπιστούν ειδικοί διαδικαστικοί κανόνες, όπως π.χ. να συσταθεί ένα όργανο στο οποίο να συμμετέχουν όλοι οι υπουργοί αλιείας των χωρών της Μεσογείου, με στόχο την παρακολούθηση της αλιείας στα διεθνή ύδατα της Μεσογείου ή τη βελτίωση της διαφάνειας της διαπεριφερειακής συνεργασίας στη Μεσόγειο.

Περίληψη

22.1. Συνοψίζοντας, η ΕΤΠ διαπιστώνει ότι η Πράσινη Βίβλος που προτείνει η Επιτροπή αποτελεί θετική βάση για την πραγματοποίηση διαλόγου ως προς τις μεταρρυθμίσεις που πρέπει να γίνουν στον τομέα της κοινής αλιευτικής πολιτικής και συνεπώς, επιδοκιμάζει την πρωτοβουλία της Επιτροπής. Η ΕΤΠ τονίζει συγχρόνως ότι οι αποφάσεις για θέματα καθοριστικής σημασίας, όπως τα μέτρα για τη διατήρηση των αποθεμάτων, η διάρθρωση του στόλου και οι κοινοτικές ενισχύσεις για τη βελτίωση των προοπτικών για τους ευρωπαίους αλιείς, πρέπει να στηρίζονται σε ολοκληρωμένη έρευνα. Τότε μόνο θα διαθέτει το Συμβούλιο ένα σταθερό έρεισμα για τις πολιτικές αποφάσεις που λαμβάνει. Για τους λόγους αυτούς, η ΕΤΠ καλεί το Συμβούλιο των Υπουργών να προσανατολίζεται στο μέλλον, κατά τη λήψη πολιτικών αποφάσεων, σε μεγαλύτερο βαθμό προς τις βασικές συστάσεις των επιστημόνων. Η ουσιαστική συμμετοχή των ενδιαφερομένων θα συμβάλει σημαντικά στην αποδοχή των αναγκαίων μεταρρυθμίσεων.

22.2. Τέλος, η ΕΤΠ τονίζει την ανάγκη θέσπισης ειδικών ρυθμίσεων για τις περιφέρειες που εξαρτώνται ιδιαίτερα από την αλιεία καθώς και για τις μικρομεσαίες αλιευτικές επιχειρήσεις. Στην περίπτωση αυτή, πρέπει να γίνει μια ολοκληρωμένη σύγκριση των συμφερόντων του αλιευτικού κλάδου και κυρίως για τους μικροβιοτέχνες αλιείς που εργάζονται στις ακτές της λεκάνης της Μεσογείου.

Βρυξέλλες, 14 Νοεμβρίου 2001.

Ο Πρόεδρος

της Επιτροπής των Περιφερειών

Jos Chabert